Hanushũ hawẽ unãmati dami atimaska Jesusũ hatu uĩmakĩ ashũbiakubaina hawa ikũwãma inibuki.
Haska wanũbariaibukiri Deusũ hãtxa yuishunika Isaíasĩ yuikĩ:
“Yavé Deusuũ,
yurabu mĩ kuxipa mĩ hatu uĩmakubaĩmiski.
Hakia nukũ hãtxa tsuã ikũwãbumaki”,
aniki.
Haska inũ,
Isaíasĩ yuikĩ:
“Hau uĩ pewayamanũbũ inũ hau xinã pewayamanũbũ
Deusũ hatũ beru bekũ keska wakĩ
hatũ huĩti kuxi waikiki.
Haskawẽ taeshũ Deusũ yuikĩ:
‘Hatũ xinã betsa watã
ea ikũwaĩbu ẽ hatu shushawakeanaii’ ”,
akĩ Deusũ hãtxa ikũwãtirubumakiri Isaíasĩ keneniki.
Hanushũ Isaíasĩ namai keskakĩ Jesusũ kuxipa uĩtã hakiri txanikĩ hatu keneshuniki.
Isaíasĩ haska kenenikẽ judeu shanẽ ibu itxapabũ Jesus ikũwaĩbũ inũ shanẽ ibuhaira binuabu hatiribũri ikũwãbiai:
“Hau nukũ itxati anua tashnimakĩ nuku nitxĩyamashanũbũ”,
ika fariseubuki datekĩ yura itxapabũ Jesus ikũwaĩkiri shabakabi yuiama iyunibukiaki,
Jesus xinãbiakĩ hawenabu kẽwãmayukatsis ikĩ Deuskiri beshmas kẽwãkĩ dateyabi xinãkinã.
Hanushũ hãtxa kuxipawẽ Jesusũ nuku yuikĩ:
—Tsuabũra ea ikũwãkĩ ea besti ikũwãma hakia ẽ Epa hatũ ea yununiri ikũwãkanikiki.
Habiaskari wakĩ ea uĩkĩ hatũ ea yununiri unãriakanikiki.
Yurabu mai anua hatu ikũwãmatanũ ika shaba keska ẽ huniwẽ taea tsuabũra ea ikũwaĩ mexu merã hari hiweama keska ishãkanikiki.
Hakia yurabu kupinũ ika huama hatu merabewanũ ika ẽ huniwẽ taeshũ ẽ hãtxa nĩkabiakĩ tsuabũra txibãmakẽ ikis ẽ hatu kupiamaki.
Hakia ẽ hãtxa danãkĩ abuabuma habuna kupiti ma hayaki.
Shaba hawẽ henea unãtitiã ẽ hãtxawẽ taeshũ Deusũ habu hatu kupishanikiki.
Eãnã,
ẽ xinãnẽ ẽ matu yusĩamaki.
Hakia Epa Deusũ ea yununitũ ea yunua yusĩkĩ ẽ matu yuimiski.
Eã ẽ Epã hãtxa ẽ unaĩnã,
harã hiwea keyutima hayaki.
Haskawẽ taeshũ ẽ matu yuiaii,
haska ẽ Epã ea yunukĩ yuinirã— akĩ nuku shabakabi yuiniki.